3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

บริษัท กรุงเทพประกันภัย จำกัด (มหาชน) ดำเนินธุรกิจหลัก คือ ธุรกิจประกันวินาศภัย
ซึ่งสามารถจำแนกออกเป็นแต่ละสายผลิตภัณฑ์ ได้เป็น 4 ประเภท ดังนี้

1. การประกันอัคคีภัย (Fire Insurance)

คุ้มครองความเสียหายต่อทรัพย์สิน สิ่งปลูกสร้างเนื่องจากไฟไหม้ ฟ้าผ่า
หรือการระเบิดของแก๊สที่ใช้ในการหุงต้ม หรือให้แสงสว่างเพื่อการอยู่อาศัย
ความเสียหายที่เกิดจากการป้องกันไฟ นอกจากนี้อาจขยายให้รวมไปถึง
ความเสียหายที่เกิดขึ้นต่อเครื่องใช้ไฟฟ้า ความเสียหายจากภัยเปียกน้ำ ระเบิด จลาจล นัดหยุดงาน
ลูกเห็บ น้ำท่วม แผ่นดินไหว ควัน ไฟป่า ลมพายุ อากาศยาน ยวดยานพาหนะ
การกระทำด้วยเจตนาร้าย และอื่นๆ

2. การประกันภัยทางทะเลและขนส่ง (Marine Insurance)

คุ้มครองความเสียหายที่เกิดขึ้นกับสินค้าและตัวเรือ
ตลอดการเดินทางจนถึงจุดหมายปลายทางโดยปลอดภัย

2.1 การประกันภัยสินค้า (Cargo Insurance)

คุ้มครองความเสียหาย
ที่เกิดขึ้นกับสินค้าที่เอาประกันภัยในระหว่างการขนส่งทั้งในประเทศและระหว่างประเทศ
ไม่ว่าจะเป็นการขนส่งทางเครื่องบิน เรือ รถไฟ รถบรรทุก หรือแม้แต่ทางไปรษณีย์

2.2 การประกันภัยตัวเรือ (Hull Insurance)

คุ้มครองความเสียหายต่อตัวเรือ เครื่องจักร และอุปกรณ์ประจำเรือ ในกรณีที่ได้รับความสูญเสีย
หรือเสียหายจากภัยทางทะเล เช่น ลมพายุ คลื่น หรือจากอุบัติเหตุต่าง ๆ นอกจากนั้น
ยังคุ้มครองความรับผิดของเจ้าของเรือในกรณีก่อให้เกิดความเสียหายต่อเรือลำอื่น

3. การประกันภัยยานยนต์ (Motor Insurance)

จำแนกออกเป็น 2 ประเภทหลัก คือ

3.1 การประกันภัยรถยนต์ภาคบังคับ (Compulsory Insurance)

หมายถึง การประกันภัยรถยนต์ที่ถูกบังคับโดยกฎหมาย เพื่อความคุ้มครองต่อความสูญเสียของชีวิต
ร่างกายบุคคลผู้ประสบภัยจากรถยนต์
การประกันภัยรถยนต์ในลักษณะนี้จะเกิดขึ้นได้ก็โดยบทบัญญัติแห่งกฎหมายเท่านั้น

(12)

3.2 การประกันภัยรถยนต์ภาคสมัครใจ (Voluntary Insurance)

หมายถึง การประกันภัยรถยนต์ที่เกิดขึ้นโดยสมัครใจของเจ้าของรถยนต์ ผู้ครอบครองรถยนต์
หรือผู้ขับขี่รถยนต์ โดยมิได้เกิดจากการถูกบังคับตามผลกฎหมายแต่อย่างใด
ซึ่งสามารถแบ่งความคุ้มครองแก่ผู้เอาประกันภัยออกเป็น 3 ประเภท ดังนี้

ประเภท 1 : ให้ความคุ้มครองความเสียหายที่เกิดขึ้นทั้งหมดต่อตัวรถยนต์หรืออุปกรณ์ ติดประจำรถ
การบาดเจ็บ และการสูญเสียชีวิต ตลอดจนความรับผิดต่อบุคคลภายนอก ทรัพย์สิน การบาดเจ็บ
และการสูญเสียชีวิต

ประเภท 2 : ให้ความคุ้มครองต่อความรับผิดต่อบุคคลภายนอก ทรัพย์สิน
การบาดเจ็บและการสูญเสียชีวิต การสูญหายของรถยนต์ หรือความเสียหายต่อรถยนต์จากภัยต่าง ๆ
ยกเว้น การชน การคว่ำ และการจลาจล

ประเภท 3 : ให้ความคุ้มครองเฉพาะความรับผิดต่อบุคคลภายนอก ทรัพย์สิน
การบาดเจ็บและการสูญเสียชีวิต

4. การประกันภัยเบ็ดเตล็ด (Miscellaneous Insurance)

  การประกันภัยเบ็ดเตล็ด เป็นประเภทการประกันภัยที่อยู่นอกเหนือจากประกันอัคคีภัย
  การประกันภัยทางทะเลและขนส่ง และการประกันภัยรถยนต์ ซึ่งการประกันภัยเบ็ดเตล็ด
  ประกอบไปด้วยการประกันภัยหลายประเภท ดังนี้

4.1 การประกันภัยอุบัติเหตุส่วนบุคคล (Personal Accident Insurance)

ชดเชยการสูญเสียชีวิต อวัยวะ ค่ารักษาพยาบาล และการขาดรายได้
เนื่องจากผู้เอาประกันภัยประสบอุบัติเหตุตามเงื่อนไขของกรมธรรม์

4.2 การประกันภัยอุบัติเหตุการเดินทาง (Travel Accident Insurance)

ชดเชยการสูญเสียชีวิต อวัยวะ ค่ารักษาพยาบาล
เนื่องจากผู้เอาประกันภัยเกิดอุบัติเหตุในระหว่างการเดินทางไม่ว่าที่ใดๆในโลก
มีระยะเวลาการคุ้มครองต่ำสุด 1 วัน สูงสุดไม่เกิน 60 เดือน

4.3 การประกันภัยอุบัติเหตุและสุขภาพหมู่ (Group Accident & Health Insurance)

ชดเชยค่าใช้จ่ายในการรักษาพยาบาลของผู้เอาประกันภัยไม่ว่าจะเกิดจากอุบัติเหตุ
หรือตามชนิดของโรคที่ได้ระบุไว้ในข้อกำหนดของกรมธรรม์

4.4 การประกันภัยสำหรับเงิน (Money Insurance)

คุ้มครองความสูญเสียเงินสด เช็ค พันธบัตร ธนาณัติ หรือทรัพย์สินอื่น ๆ จากการ งัดแงะ
จี้ปล้นในสถานที่ทำงาน ตู้นิรภัย ห้องนิรภัยหรือแย่งชิงในระหว่างทำการขนส่ง

4.5 การประกันภัยโจรกรรม (Burglary Insurance)

  คุ้มครองความสูญเสีย หรือเสียหายต่อทรัพย์สินที่เอาประกันภัย เนื่องจากถูกโจรกรรม

  จากบุคคลภายนอก และความเสียหายต่อตัวอาคารที่เก็บทรัพย์สินที่เอาประกันภัย

(13)

4.6 การประกันภัยกระจก (Plate Glass Insurance)

คุ้มครองความเสียหายกระจก เช่น กระจกสำนักงาน ห้องโชว์ กระจกประตู หน้าต่าง
อันเกิดจากภัยที่ระบุไว้ในกรมธรรม์

4.7 การประกันภัยแผ่นป้ายโฆษณานีออน (Neon Sign Insurance)

คุ้มครองความเสียหายต่อแผ่นป้ายหรือไฟนีออนโฆษณาเนื่องจากไฟไหม้ ฟ้าผ่า ระเบิด ลักทรัพย์
ซึ่งความคุ้มครองนี้อาจขยายรวมถึงความรับผิดต่อบุคคลภายนอกด้วยก็ได้

4.8 การประกันภัยผู้เล่นกอล์ฟ (Golfer's Indemnity Insurance)

คุ้มครองความสูญเสีย หรือเสียหายต่ออุปกรณ์ชุดกอล์ฟ
ความรับผิดต่อบุคคลภายนอกตามกฎหมายและอุบัติเหตุ ซึ่งเป็นผลให้ผู้เอาประกันภัยสูญเสียชีวิต
หรืออวัยวะ หรือทุพพลภาพเนื่องจากการเล่นกอล์ฟ หรือการฝึกซ้อมอยู่ในสนามกอล์ฟ
หรือสนามฝึกหัดที่อยู่ในประเทศไทย

4.9 การประกันภัยสัมภาระในการเดินทาง (Baggage Insurance)

คุ้มครองความสูญเสีย หรือเสียหายต่อทรัพย์สิน กระเป๋าเดินทางเนื่องจากถูกขโมย
หรืออุบัติเหตุในระหว่างเดินทาง

4.10 การประกันภัยเครื่องบินและอุบัติเหตุการบิน (Aviation Insurance)

คุ้มครองความเสียหายต่อตัวเครื่องบินอันเกิดจากอุบัติเหตุ ตลอดจนชีวิต ร่างกาย
และการบาดเจ็บของนักบิน พนักงานการบินขณะปฏิบัติหน้าที่ ผู้โดยสาร
ตลอดจนความเสียหายต่อสินค้า และความรับผิดชอบตามกฎหมายที่มีต่อบุคคลภายนอก
อันเกิดจากเครื่องบินที่เอาประกันภัย

4.11 การประกันภัยการก่อสร้าง (Contractor's All Risks Insurance)

คุ้มครองความเสียหายต่องานก่อสร้างทุกชนิดเนื่องจากภัยธรรมชาติ ไฟไหม้ ระเบิด ประมาท
การสูญเสียของวัสดุที่ใช้ในการก่อสร้าง และภัยจากอุบัติเหตุอื่นๆในระหว่างการก่อสร้าง
หรืออาจรวมถึงระยะเวลาบำรุงรักษา และขยายรวมถึงความรับผิดตามกฎหมายต่อบุคคลภายนอก
เนื่องจากปฏิบัติงานก่อสร้างดังกล่าว

4.12 การประกันภัยการติดตั้งเครื่องจักร (Erection All Risks Insurance)

คุ้มครองความเสียหายต่อเครื่องจักรที่กำลังติดตั้ง หรือกำลังทดสอบเดินเครื่องจากภัยธรรมชาติ
ไฟไหม้ ระเบิด ประมาท และภัยจากอุบัติเหตุอื่นๆ
ความคุ้มครองยังขยายรวมถึงความรับผิดตามกฎหมายต่อบุคคลภายนอกจากการติดตั้งเครื่องจักร

4.13 การประกันภัยเครื่องจักรบุบสลาย (Machinery Breakdown Insurance)

คุ้มครองความเสียหายของเครื่องจักร
เนื่องจากอุบัติเหตุในระหว่างทำงานโดยฉับพลันที่ไม่อาจคาดการณ์ไว้ล่วงหน้า เช่น
ความเสียหายเนื่องจากความสะเพร่าของผู้ใช้ ไฟฟ้าลัด

วงจร การระเบิดในทางฟิสิกส์ เป็นต้น

(14)

4.14 การประกันภัยหม้อน้ำ (Boiler Insurance)

คุ้มครองความเสียหายของหม้อน้ำจากการระเบิด ฟุบแฟบ
เนื่องจากแรงอัดภายในหรือแรงดันภายนอก
และความคุ้มครองนี้ขยายรวมถึงความรับผิดตามกฎหมายต่อบุคคลภายนอกจากการระเบิดของหม้อน้ำที่เอาประกันภัยไว้

4.15 การประกันภัยเครื่องคอมพิวเตอร์ (Computer All Risks Insurance)

คุ้มครองความเสียหายต่อเครื่องคอมพิวเตอร์ เนื่องจากภัยธรรมชาติ ระเบิด ไฟฟ้าลัดวงจร หรืออื่น
ๆ ที่มิได้ระบุยกเว้นในกรมธรรม์

4.16 การประกันภัยความรับผิดต่อบุคคลภายนอก ( Liability Insurance)

คุ้มครองความรับผิดตามกฎหมายของผู้เอาประกันต่อชีวิต ร่างกาย
หรือทรัพย์สินของบุคคลภายนอกที่มิได้เป็นลูกจ้าง หรือบุคคลภายในครอบครัวของผู้เอาประกัน
อันเกิดขึ้นเนื่องจากการละเมิด หรือประมาทเลินเล่อของผู้เอาประกันภัย

4.17 การประกันภัยเงินชดเชยแรงงาน (Workmen's Compensation)

คุ้มครองความรับผิดตามกฎหมายของนายจ้างอันเกี่ยวกับเงินทดแทนแรงงาน
เมื่อลูกจ้างประสบอุบัติเหตุขณะปฏิบัติหน้าที่ให้แก่นายจ้าง
จะได้รับการทดแทนตามสิทธิที่กำหนดไว้ในกฎหมายแรงงาน ได้แก่ ค่ารักษาพยาบาล
เงินทดแทนการสูญเสียอวัยวะ การสูญเสียชีวิต เป็นต้น

4.18 การประกันภัยความรับผิดของนายจ้าง (Employer's Liability Insurance)

คุ้มครองความรับผิดของนายจ้างที่มีต่อลูกจ้าง ตามประมวลกฎหมายแพ่งและพาณิชย์
ในกรณีถูกฟ้องร้องเรียกค่าชดเชย
เนื่องจากความประมาทเลินเล่อของนายจ้างในการละเลยการดูแลเอาใจใส่สภาพความปลอดภัยในการทำงานของลูกจ้างตามควร
ทำให้ลูกจ้างได้รับบาดเจ็บ เสียชีวิต หรือทุพพลภาพ

4.19 การประกันภัยความซื่อสัตย์ (Fidelity Guarantee Insurance)

ชดเชยความเสียหายทางการเงินที่เกิดขึ้นแก่นายจ้าง ในกรณีที่ลูกจ้างทุจริต
หรือยักยอกทรัพย์สินต่างๆของนายจ้าง

4.20 การประกันภัยการเสี่ยงภัยทุกชนิด (All Risk Insurance)

คุ้มครองความสูญเสีย หรือเสียหายต่อทรัพย์สินที่เอาประกัน เนื่องจากอุบัติเหตุใด ๆ
ที่ไม่ได้ระบุไว้ในข้อยกเว้นของกรมธรรม์

4.21 การประกันภัยพืชผล (Crop Insurance)

คุ้มครองความสูญเสีย หรือเสียหายต่อพืชที่ทำการเพาะปลูกอันมีสาเหตุโดยตรงจากภัยธรรมชาติ
ได้แก่ ไฟไหม้ หรือฝนตกหนักผิดปกติจนทำให้น้ำท่วมขัง เป็นต้น

(15)

4.22 การประกันภัยปศุสัตว์ (Livestock Insurance)

คุ้มครองการตายของสัตว์ที่รับประกันภัย เช่น โค สุกรฯลฯ จากอุบัติเหตุหรือเจ็บป่วย
รวมถึงการตายจากการถูกชิงทรัพย์ โดยบุกรุกเข้าไปยังสถานที่อยู่ของสัตว์ที่มีการประกันภัย

4.23 การประกันภัยร้านค้า (Shop Multicover Insurance)

คุ้มครองอาคาร ทรัพย์สินในอาคาร และสินค้าในสถานประกอบการของร้านค้า
อันมีสาเหตุมาจากไฟไหม้ ฟ้าผ่า ระเบิด ลมพายุ และอื่นๆ
และความคุ้มครองนี้ขยายรวมถึงการโจรกรรม ชิงทรัพย์ ปล้นทรัพย์
และความสูญเสียของเงินจากการชิงทรัพย์ หรือปล้นทรัพย์ และอื่นๆที่มิได้ระบุยกเว้นในกรมธรรม์

4.24 การประกันภัยอื่น ๆ (Othre Insurance)

นอกจากการเสี่ยงภัยชนิดต่างๆที่กล่าวแล้วข้างต้น บริษัทฯ ยังอาจจัดหาหรือจัดทำประกันภัยชนิดอื่นๆ
เพื่อให้ทันต่อการเปลี่ยนแปลงทางเศรษฐกิจ และสนองความต้องการของประชาชนตลอดเวลา

ประกันภัยต่อ (Reinsurance)

บริษัทฯได้ดำเนินธุรกิจทั้งการเอาประกันภัยต่อ และรับประกันภัยต่อ
ตามพระราชบัญญัติประกันวินาศภัย พ.ศ. 2535 ได้กำหนดให้บริษัทประกันภัย
ต้องรับเสี่ยงภัยไว้เองร้อยละ 10 ของเงิน กองทุน (Capital Fund) ทำให้บริษัทฯ
ต้องเอาประกันภัยต่อออกไป (Outward Reinsurance)
เพื่อเพิ่มศักยภาพในการรับประกันภัยที่มีมูลค่าสูง ๆ และช่วยลดความเสี่ยงภัย
โดยกระจายความเสี่ยงภัยของบริษัทฯในรูปแบบ

- การเอาประกันภัยต่อเฉพาะราย (Facultative Reinsurance)

  เป็นการประกันภัยต่อแบบเป็นราย ๆ และบริษัทรับประกันภัยต่อมีอิสระในการคัดเลือกรับงาน
  โดยการตอบรับหรือปฏิเสธได้เช่นเดียวกัน

- การประกันภัยต่อตามสัญญา (Treaty Reinsurance)

เป็นสัญญาที่บริษัทรับประกันภัยต่อให้ความวางใจ
และให้อิสระในการจัดสรรงานแก่บริษัทเอาประกันภัยต่อ

ขณะเดียวกัน บริษัทฯมีการรับประกันภัยต่อ (Inward Reinsurance)
จากบริษัทประกันภัยทั้งภายในและต่างประเทศ ในรูปแบบการรับประกันภัยต่อตามสัญญา (Inward
Reinsurance Treaty) เพื่อเพิ่มความสมดุล และกระจายภัย
พร้อมทั้งเสริมสร้างความมั่นคงและแข็งแกร่งทางฐานะการเงินของบริษัทด้วย

(16)

นโยบายการรับประกันภัย

ในปี 2546 บริษัท กรุงเทพประกันภัย จำกัด (มหาชน) มีนโยบายทางด้านการรับประกันภัย คือ
เน้นขยายงานในโครงการต่าง ๆ ต่อเนื่องจากปี 2545 โดยด้านการประกันภัยรถยนต์
มีการปรับเงื่อนไขและความคุ้มครองให้ตรงกับความต้องการของลูกค้ามากขึ้น
เพิ่มความระมัดระวังในการรับประกันภัยรถใช้แล้ว มีการปรับลดราคาเบี้ยประกันภัยรถยนต์ประเภท
3 รวม พ.ร.บ. สำหรับงานประกันอัคคีภัยและการประกันภัยการเสี่ยงภัยทุกชนิด
ประเภทที่มีความเสี่ยงภัยสูงให้เพิ่มความระมัดระวังในการพิจารณารับงานเป็นพิเศษ
นอกจากนี้ยังเน้นการทำ Risk Survey เชิงรุก ด้วยการให้คำแนะนำการป้องกันภัยที่ถูกวิธี
เป็นการป้องกันความเสียหายที่จะเกิดขึ้นในเบื้องต้น

ปัจจัยสำคัญที่มีผลกระทบต่อโอกาส หรือข้อจำกัดการประกอบธุรกิจ

ในส่วนของบริษัทฯ ไม่มี เนื่องจากบริษัทฯ
ได้รับใบอนุญาตประกอบธุรกิจประกันวินาศภัยครบทุกประเภท แต่ทั้งนี้ อาจมีปัจจัยสำคัญที่เป็นอุปสรรค
และมีผลกระทบต่อโอกาสในการประกอบธุรกิจของอุตสาหกรรมที่มีผลกระทบต่อบริษัทฯ ดังนี้

1.  ผลกระทบจากภาวะสงคราม ระหว่างสหรัฐอเมริกาและอิรัก โดยหลังจากที่สหรัฐอเมริกา

  ชนะสงครามทำให้ความวิตกกังวลเกี่ยวกับการก่อวินาศกรรมลดลง
  ประชาชนมีความเชื่อมั่นมากขึ้นส่งผลให้อัตราเบี้ยประกันภัยในตลาดประกันภัยต่อลดลง
  มีผลให้เบี้ยประกันภัยเบ็ดเตล็ดลดลง

2.  ผลกระทบจากการเกิดโรคทางเดินหายใจเฉียบพลันรุนแรง (SARS) ที่เกิดขึ้นในช่วงต้นปี

  2546 ส่งผลต่อธุรกิจท่องเที่ยว การเดินทาง และธุรกิจการบิน
  เนื่องจากจำนวนผู้โดยสารลดลงอย่างมาก ทำให้บริษัทฯ ต้องมีการปรับลดเบี้ยประกันภัยลง
  เพื่อเป็นการช่วยเหลือผู้ประกอบการสายการบิน

3.  ผลกระทบจากภาวะการแข่งขันกับบริษัทประกันภัยภายในประเทศ
    เนื่องจากบริษัทประกันวินาศภัยต่าง ๆ
    ยังคงใช้กลยุทธ์การแข่งขันด้านราคาโดยเฉพาะในงานขนาดใหญ่ และการให้ค่า Commission
    กับตัวแทนและนายหน้าในอัตราที่สูง
    ซึ่งบางครั้งอาจไม่คุ้มกับความเสียหายที่อาจเกิดขึ้นในอนาคต

4.  ผลกระทบจากการเปิดเสรีประกันวินาศภัยอย่างเต็มรูปแบบในอนาคต ทำให้บริษัทประกัน

    วินาศภัยในประเทศต้องเตรียมความพร้อมในทุก ๆ ด้าน
    ไม่ว่าจะเป็นการปรับโครงสร้างองค์การให้สอดคล้องกับระบบการบริหารงานสมัยใหม่
    การพัฒนาบุคลากรให้มีความรอบรู้และพร้อมรับการเปลี่ยนแปลง
    การลงทุนพัฒนาเทคโนโลยีให้ทันสมัยเพื่อเพิ่มศักยภาพในการแข่งขันและเพิ่มรวดเร็วในการให้บริการ
    ทั้งนี้เพื่อให้สามารถแข่งขันกับบริษัทประกันภัยต่างประเทศได้ สำหรับบริษัทฯ
    ได้ดำเนินการปรับโครงสร้างตั้งแต่ปี 2544
    ปัจจุบันอยู่ในช่วงของการดำเนินการตามแผนพัฒนาเทคโนโลยีระยะเวลา 3 ปี
    ซึ่งเริ่มมาตั้งแต่ปี 2546 ซึ่งผลกระทบ

  ที่เกิดขึ้นคือการจัดสรรอัตรากำลังส่วนหนึ่งเพื่อดำเนินการตามโครงการต่าง ๆ แต่ทั้งนี้ เมื่อ

  (17)

  โครงการต่าง ๆ ดำเนินการเสร็จสิ้นจะเป็นผลดีต่อการให้บริการลูกค้าและคู่ค้าในอนาคต

  5. ความผันผวนของตลาดเงินและตลาดทุน จากการที่กำไรมากกว่าร้อยละ 60 ของบริษัทฯ
  มาจากการลงทุน ดังนั้น ในช่วงที่อัตราดอกเบี้ยเงินฝากยังอยู่ในระดับต่ำ ทำให้บริษัทฯ
  ต้องปรับกลยุทธ์การบริหารเงินลงทุนให้เหมาะสมและสร้างรายได้ให้บริษัทฯ
  และต้องเพิ่มการติดตามและวิเคราะห์สถานการณ์อย่างใกล้ชิด ซึ่งในปีที่ผ่านมาบริษัทฯ
  ได้เพิ่มน้ำหนักการลงทุนในหุ้นทุนมากขึ้นตามภาวะการฟื้นตัวทางเศรษฐกิจและตลาดหลักทรัพย์
  ซึ่งเป็นโอกาสให้บริษัทฯ สามารถทำกำไรในช่วงที่ราคาหลักทรัพย์ปรับสูงขึ้นมาก

3.2 การตลาดและภาวะการแข่งขัน

3.2.1 นโยบายและลักษณะการตลาดของผลิตภัณฑ์หรือบริการ

1) กลยุทธ์การแข่งขัน

  ในด้านกลยุทธ์การแข่งขัน บริษัทฯ
  ดำเนินการจัดพอร์ตงานประกันภัยเพื่อให้สามารถพิจารณารับประกันภัยแยกตามประเภทความเสี่ยงภัยได้ชัดเจน
  และเร่งออกผลิตภัณฑ์เพื่อตอบสนองความต้องการของลูกค้าเฉพาะกลุ่มมากขึ้น
  ในเรื่องการบริการบริษัทฯให้ความสำคัญในเรื่องคุณภาพการบริการภายใต้ระบบการบริหารงานคุณภาพตามระบบมาตรฐาน
  ISO 9001:2000 ซึ่งเน้นที่ความพึงพอใจของลูกค้าเป็นสำคัญ
  โดยได้ปรับปรุงมาตรฐานการให้บริการด้านต่างๆอย่างต่อเนื่อง
  และดำเนินการพัฒนาพนักงานและตัวแทนในหลายหลักสูตร เพื่อให้มีความรู้
  ความสามารถในการให้คำแนะนำที่ถูกต้องและเป็นประโยนช์ต่อลูกค้าและจะดำเนินการอย่างต่อเนื่องทุกปี

  2) ลักษณะลูกค้า

ลูกค้ารายย่อย ส่วนใหญ่จะใช้บริการการประกันอัคคีภัยสำหรับที่อยู่อาศัย ประกันภัยรถยนต์ส่วนบุคคล
ประกันภัยอุบัติเหตุส่วนบุคคล และประกันภัยสุขภาพ เป็นต้น

ภาคธุรกิจเอกชน ประกอบด้วยธุรกิจตั้งแต่ขนาดย่อมจนถึงธุรกิจขนาดใหญ่
โดยบริษัทสามารถให้บริการด้านการประกันวินาศภัยได้ทุกประเภท เช่น การประกันอัคคีภัย
หรือการประกันการเสี่ยงภัยทุกชนิด (All Risk) สำหรับกลุ่มสำนักงาน ที่พักอาศัย คอนโดมิเนียม
ศูนย์การค้าและโรงงานอุตสาหกรรมต่างๆ การประกันภัย รถยนต์ที่ใช้ในการดำเนินงาน
การประกันภัยขนส่งสินค้าระหว่างประเทศหรือภายในประเทศ รวมทั้งการรับประกันภัยการก่อสร้าง
โดยเฉพาะลูกค้าบางประเภทที่มีการดำเนินงานเป็นโครงการก่อสร้างขนาดใหญ่ เช่น ทางด่วน
รถไฟฟ้า สนามบิน เป็นต้น นอกจากนี้ บริษัทฯยังให้บริการด้านการรับประกันภัยอุบัติเหตุส่วนบุคคล

เกี่ยวกับการบินสำหรับบริษัทเอกชนอีกหลายแห่ง

(18)

ลูกค้าอื่นๆ โดยจะให้บริการรับประกันวินาศภัยทุกประเภทของบริษัทในเครือ ลูกค้าของบริษัทในเครือ
และลูกค้าภาครัฐวิสาหกิจ

ร้อยละของยอดขายของลูกค้ารายใหญ่ 10 รายแรก

+-----------------------------------------+---------+---------+-------+
|                                         | ปี 2546  | ปี 2545  | ปี     |
|                                         |         |         | 2544  |
+-----------------------------------------+---------+---------+-------+
| สัดส่วนลูกค้ารายใหญ่ 10 รายแรก               | 21.1%   | 27.6%   | 22.6% |
+-----------------------------------------+---------+---------+-------+

หมายเหตุ : ในระยะ 3 ปีที่ผ่านมา บริษัทฯ มีการขายให้แก่ลูกค้ารายใหญ่ 10 รายแรก ไม่เกิน

ร้อยละ 30 ของยอดขาย และไม่มีงานที่ยังไม่ได้ส่งมอบ

3) กลุ่มลูกค้าเป้าหมาย

ลูกค้าเป้าหมายจากแหล่งต่างๆ ได้แก่ กลุ่มลูกค้าบุคคลทั่วไป ภาคธุรกิจเอกชน ภาครัฐวิสาหกิจ
บริษัทในเครือ และกลุ่มลูกค้าผ่านบริษัทในเครือ

4) การจำหน่ายและช่องทางการจำหน่าย

ในปี 2546 บริษัทฯยังคงขยายงานในช่องทางการจำหน่ายเดิม โดยสานต่อ
โครงการขยายงานต่างๆที่มีอยู่ รวมทั้งดำเนินการปรับระบบงาน/วิธีการทำงาน
และกำหนดมาตรฐานการปฏิบัติงาน
เพื่อเพิ่มประสิทธิภาพในการบริหารช่องทางการจำหน่ายตามวัตถุประสงค์ในการปรับโครงสร้างของบริษัทฯ

สำหรับช่องทางการจำหน่ายของบริษัทฯ แบ่งเป็น 4 ช่องทาง คือ

4.1) ขายผ่านตัวแทนและนายหน้าบุคคลธรรมดา

บริษัทฯมีตัวแทนและนายหน้าบุคคลธรรมดา ณ สิ้นปี 2546 รวมทั้งสิ้น 1,089 คน
ซึ่งกระจายอยู่ในทุกภูมิภาค ถือเป็นแหล่งงานที่มี บทบาทอย่างมากต่อการขยายงานของบริษัทฯ
และเป็นผู้ให้คำแนะนำต่อผู้เอาประกันภัย ดังนั้น บริษัทฯจึงให้ความสำคัญอย่างยิ่งในการ
คัดเลือกตัวแทนและนายหน้าบุคคลธรรมดาโดยกำหนดเกณฑ์การ
คัดเลือกและประเมินผลงานอย่างมีประสิทธิภาพ พร้อมทั้งมีแผนการ อบรม
พัฒนาตัวแทนและนายหน้าบุคคลธรรมดา ให้มีความรอบรู้และเป็นนักขายมืออาชีพ
โดยผู้ที่สมัครเป็นตัวแทนของบริษัทฯจะต้องเป็นผู้มีใบอนุญาตตัวแทนประกันวินาศภัยและมีคุณสมบัติตามที่กฎหมายกำหนด

4.2) ขายผ่านนายหน้านิติบุคคล

บริษัทฯมีนายหน้านิติบุคคล ณ สิ้นปี 2546 รวมทั้งสิ้น 190 ราย

(19)

โดยนายหน้านิติบุคคลจะให้บริการโดยตรงแก่ผู้เอาประกันภัย ตั้งแต่การเลือกประเภทการประกันภัย
การเรียกร้องค่าสินไหมทดแทน ตลอดจนจัดเก็บเบี้ยประกันภัย

4.3) ขายผ่านสถาบันการเงิน

บริษัทฯ มีการขายผ่านทางสถาบันการเงินต่าง ๆ
โดยได้เพิ่มการประสานความร่วมมือกับสถาบันการเงินต่าง ๆ มากขึ้น

4.4) ลูกค้าโดยตรง

ประกอบด้วยลูกค้าที่ติดต่อกับบริษัทฯ โดยตรง และลูกค้าที่ฝ่ายพัฒนาธุรกิจของบริษัทฯ
ให้บริการและดูแลโดยตรง

 ช่องทางการจำหน่าย แยกตามสัดส่วนของเบี้ยประกันภัยรับ

+--------------------------------+------------+-----------------------+
|                                | จำนวน      | สัดส่วนของเบี้ยประกันภัยรับ  |
+--------------------------------+------------+-----------------------+
| - ตัวแทนและนายหน้าบุคคลธรรมดา     | 1,089 ราย  | 15.4%                 |
+--------------------------------+------------+-----------------------+
| - นายหน้านิติบุคคล                 | 190 บริษัท   | 39.3%                 |
+--------------------------------+------------+-----------------------+
| - สถาบันการเงิน                  | 28 บริษัท    | 12.7%                 |
+--------------------------------+------------+-----------------------+
| - ลูกค้าโดยตรง                   | -          | 32.6%                 |
+--------------------------------+------------+-----------------------+
| รวม                            |            | 100.0%                |
+--------------------------------+------------+-----------------------+

3.2.2 ภาวะการแข่งขัน

อัตราการเติบโตของเบี้ยประกันภัยของบริษัทฯ เปรียบเทียบกับตลาดในรอบ 3 ปีที่ผ่านมา

+-----------------------------------+-----------+-----------+----------+
|                                   | ปี 2546    | ปี 2545    | ปี 2544   |
|                                   |           |           |          |
|                                   | (ก        |           |          |
|                                   | ่อนปรับปรุง) |           |          |
+-----------------------------------+-----------+-----------+----------+
| บมจ. กรุงเทพประกันภัย                | 5,097.5   | 5,422.3   | 4,601.2  |
|                                   |           |           |          |
| เบี้ยประกันภัยรับรวม (ล้านบาท)          | (6.0)     | 17.8      | 22.8     |
|                                   |           |           |          |
| อัตราการเติบโต (%)                  |           |           |          |
+-----------------------------------+-----------+-----------+----------+
| ตลาดประกันวินาศภัย                   |           |           |          |
+-----------------------------------+-----------+-----------+----------+
| เบี้ยประกันภัยรับรวม (ล้านบาท)          | 70,969.7  | 62,626.6  | 54,998.0 |
|                                   |           |           |          |
| อัตราการเติบโต (%)                  | 13.3      | 13.9      | 12.9     |
+-----------------------------------+-----------+-----------+----------+

หมายเหตุ : ปี 2544 – 2545 จากรายงานธุรกิจประกันภัยในประเทศไทย กรมการประกันภัย

ปี 2546 จากรายงานข้อมูลสถิติการประกันวินาศภัย กรมการประกันภัย

(20)

ส่วนแบ่งตลาดของบริษัทฯ ในรอบ 3 ปีที่ผ่านมา

ล้านบาท

+----------------------------------+-----------+-----------+-----------+
| ประเภทการรับประกันภัย               | ปี 2546    | ปี 2545    | ปี 2544    |
|                                  |           |           |           |
|                                  | (ก        |           |           |
|                                  | ่อนปรับปรุง) |           |           |
+----------------------------------+-----------+-----------+-----------+
| อัคคีภัย                            | 9.2       | 7.3       | 8.9       |
|                                  |           |           |           |
| ทางทะเล                          | 7.6       | 8.2       | 8.5       |
|                                  |           |           |           |
| รถยนต์                            | 5.7       | 7.0       | 6.7       |
|                                  |           |           |           |
| เบ็ดเตล็ด                          | 9.6       | 12.8      | 12.8      |
+----------------------------------+-----------+-----------+-----------+
| รวม                              | 7.2       | 8.7       | 8.4       |
+----------------------------------+-----------+-----------+-----------+

ที่มา : กรมการประกันภัย

สถานภาพและศักยภาพในการแข่งขัน

สำหรับบริษัท กรุงเทพประกันภัย จำกัด (มหาชน)
ได้มีการเตรียมความพร้อมในการรองรับการเปิดเสรีประกันภัยที่จะมีขึ้นอย่างต่อเนื่อง โดยในปี
2546 นี้บริษัทฯ
มุ่งเน้นการพัฒนาคุณภาพงานบริการเป็นหลักหลังจากได้ทำการปรับโครงสร้างองค์การแล้วเสร็จเมื่อปี
2544 โดยในปีนี้ได้นำระบบการบริหารจัดการ EMCS e – Claim (Electronic Motor Claim
Solution e – Claim) ซึ่งเป็นระบบการบริหารการจัดการและ
ควบคุมค่าใช้จ่ายด้านงานสินไหมทดแทนยานยนต์
มาใช้กับงานสินไหมทดแทนเพื่อช่วยลดขั้นตอนการปฏิบัติงานภายในบริษัทฯ
ซึ่งจะส่งผลให้ลูกค้าและคู่ค้าได้รับความสะดวกและรวดเร็วในการติดต่อเคลมประกันภัยรถยนต์มากขึ้น
ทั้งยังสามารถตรวจสอบค่าใช้จ่ายและรายละเอียดของการซ่อมรถยนต์ต่างๆ ได้อย่างชัดเจน
อีกทั้งบริษัทฯ
ยังได้ให้ความสำคัญต่อการพัฒนาทรัพยากรบุคคลซึ่งเป็นหัวใจสำคัญของธุรกิจการให้บริการ
โดยมีแผนพัฒนาพนักงานอย่างต่อเนื่องทุกปี รวมทั้งได้นำระบบ Balanced Scorecard
ซึ่งเป็นระบบการวัดประสิทธิภาพการทำงานแนวใหม่เข้ามาปรับใช้ในองค์การตั้งแต่ปี 2544
เป็นการเพิ่มคุณภาพการบริหารงานของบริษัทฯ ในระยะยาว
และเพื่อให้ระบบการวัดผลมีประสิทธิภาพมากขึ้น บริษัทฯ
ได้มีการพัฒนาระบบเทคโนโลยีสารสนเทศสมัยใหม่ขึ้นภายในองค์การ โดยมีการนำระบบ workflow
ของบริษัท Staffware จากประเทศอังกฤษมาใช้
เพื่อให้กระบวนการทำงานในทุกขั้นตอนตั้งแต่การรับข้อมูลจากลูกค้าจนถึงการออกกรมธรรม์ถูกเชื่อมโยงและควบคุมด้วยระบบ
IT ทั้งหมด ซึ่งถือเป็นบริษัทประกันภัยแห่งแรกที่นำระบบดังกล่าวมาใช้ นอกจากนี้บริษัทฯ
ยังมีโครงการพัฒนาระบบเทคโนโลยีสารสนเทศภายในอื่นๆ อีกหลายโครงการ อาทิ โครงการ
Customer Database Improvement เพื่อลดความซ้ำซ้อนของข้อมูลในระบบฐานข้อมูลลูกค้า
โครงการ Agent & Broker Extranet เพื่อเพิ่มช่องทางการติดต่อระหว่างบริษัทฯ
กับตัวแทนและนายหน้าโดยผ่านทาง Internet ได้ เป็นต้น รวมทั้งบริษัทฯ
ยังได้มีการปรับโฉมสาขาทั่วประเทศภายใต้แนวคิด Smart Look Branch
ซึ่งมีรูปลักษณ์ที่ทันสมัยเพื่อให้สอดคล้องกับการพัฒนา

(21)

เทคโนโลยีใหม่ๆ ที่บริษัทฯ เตรียมให้บริการแก่ลูกค้าต่อไปอีกด้วย

3.3. การจัดหาผลิตภัณฑ์หรือบริการ

(ก) แหล่งที่มาของเงินทุน

นโยบายการจัดหาเงินทุน

ในการดำเนินงานของบริษัทฯ มีแหล่งที่มาของเงินทุนดังนี้

  1. เงินกองทุน ประกอบด้วย

1.  ทุนจดทะเบียน หมายถึง ทุนที่จดทะเบียนและเรียกชำระแล้ว รวมทั้งส่วนเกิน มูลค่าหุ้นด้วย

2.  ทุนสำรองตามกฎหมาย เป็นเงินสำรองที่กันไว้จากกำไรสุทธิก่อนจ่ายเงินปันผล

  1.3 เงินสำรองที่ได้จัดสรรจากกำไรสุทธิ เป็นเงินสำรองที่จัดสรรจากกำไรสุทธิเพื่อการใด ๆ
  เช่น รักษาระดับเงินปันผลเพื่อการขยายกิจการ

4.  กำไรสุทธิคงเหลือจากการจัดสรรแล้ว ของรอบระยะเวลาบัญชีปัจจุบัน

  2. เงินรับจากการดำเนินงาน ในการประกอบธุรกิจของบริษัทฯ
  ซึ่งขายความคุ้มครองในรูปกรมธรรม์ประกันภัยประเภทต่าง ๆ
  ตลอดจนเป็นผู้รับประกันภัยต่อจากบริษัทฯ ประกันภัยด้วยกันเองทั้งที่เป็นบริษัทประกันภัยในประเทศ
  และบริษัทประกันภัยต่างประเทศ การเก็บเงินค่าเบี้ยประกันภัย
  และค่าเบี้ยประกันภัยต่อจากผู้เอาประกัน ตัวแทน นายหน้า เป็นแหล่งเงินทุนที่สำคัญที่บริษัทฯ
  มีกระแสเงินสดรับเข้ามาทุกวัน

  3. เงินรับจากกิจกรรมลงทุน บริษัทฯ
  จะนำเงินสดรับจากการดำเนินงานที่เหลือจากการใช้จ่ายตามภาระผูกพันไปลงทุนตามเงื่อนไขที่กรมการประกันภัยกำหนด
  โดยบริษัทฯ จะมีเงินที่รับจาก

  กิจกรรมการลงทุนดังนี้ เงินต้นจากเงินฝากประจำ ตั๋วสัญญาใช้เงิน ตั๋วแลกเงิน หุ้นกู้ พันธบัตร
  หน่วยลงทุนที่ครบกำหนด หรือเงินจากการขายหลักทรัพย์
  หรือเงินต้นจากการที่ลูกหนี้เงินกู้ยืมของบริษัทชำระหนี้บางส่วนก่อนกำหนด หรือชำระตามกำหนด
  นอกจากนี้ บริษัทฯ ยังมีผลตอบแทนจากการลงทุนของสินทรัพย์ลงทุนดังกล่าวข้างต้น ได้แก่
  ดอกเบี้ยเงินฝากประจำ ดอกเบี้ยตั๋วสัญญาใช้เงิน ดอกเบี้ยตั๋วแลกเงิน ดอกเบี้ยหุ้นกู้
  ดอกเบี้ยพันธบัตร เงินปันผลจากการลงทุนในหลักทรัพย์หุ้นทุน หรือหน่วยลงทุน

  4. เงินกู้ยืมจากสถาบันการเงิน บริษัทฯ ได้ทำสัญญาเบิกเงินเกินบัญชีไว้กับธนาคารพาณิชย์
  กรณีใช้เงินกู้จะเบิกใช้โดยเช็ค นอกจากนี้ในบางกรณี บริษัทฯยังสามารถกู้ยืมเงินกับสถาบัน
  การเงินต่าง ๆ ได้ทั้งแบบจ่ายคืนเมื่อทวงถามหรือแบบที่มีกำหนดระยะเวลาชำระคืนที่แน่นอน

  (22)

(2) การให้กู้ยืม

  นโยบายการให้กู้ยืม

บริษัทฯ มีการลงทุนให้กู้ยืม ตามเงื่อนไขที่กำหนดในประกาศกระทรวงพาณิชย์
เรื่องการลงทุนประกอบธุรกิจอื่นของบริษัทประกันวินาศภัยในการให้กู้ยืม
บริษัทมุ่งหวังที่จะได้รับเงินต้นกลับคืนมาพร้อมดอกเบี้ย
ดังนั้นการพิจารณาการให้กู้ยืมจะพึงกระทำโดยระมัดระวังและรอบคอบ
การให้กู้ยืมโดยมีอสังหาริมทรัพย์จำนองเป็นประกันมีปัจจัยที่พิจารณาดังนี้

การให้กู้ยืมแก่โครงการพัฒนาอสังหาริมทรัพย์ ปัจจัยที่พิจารณาได้แก่ทำเลที่ตั้งของโครงการ
ประสบการณ์และผลงานในอดีตของผู้บริหารโครงการ
เจ้าของโครงการต้องไม่มีประวัติเสียหายกับสถาบันการเงินฐานะการเงินและความสามารถในการชำระหนี้หลักประกันต้องเพียงพอต่อการชำระหนี้
แผนการตลาดของผู้ขอกู้ตลอดจนวิเคราะห์ความเป็นไปได้ของโครงการ

กรณีให้กู้ยืมแก่ผู้กู้รายย่อยซึ่งซื้อบ้านในโครงการ ปัจจัยที่พิจารณาได้แก่ อายุ อาชีพ

ประวัติการออมของผู้กู้เป็นสำคัญ
ตลอดถึงพิจารณาความจำเป็นที่จะซื้อบ้านไว้เพื่อเป็นที่อยู่อาศัยไม่ใช่เพื่อการเก็งกำไร

ในด้านการประเมินราคาอสังหาริมทรัพย์ที่จะนำมาจำนองเป็นปัจจัยนั้น บริษัทฯ
ปฏิบัติตามเงื่อนไขของกรมประกันภัย
กล่าวคือใช้ราคาประเมินของพนักงานเจ้าหนี้ที่ตามประมวลกฎหมายที่ดินหรือราคาประเมินของนิติบุคคลที่นายทะเบียนให้ความเห็นชอบให้เป็นผู้ประเมินราคาอสังหาริมทรัพย์
ตามหลักเกณฑ์
วิธีการและเงื่อนไขที่นายทะเบียนประกาศกำหนดหรือราคาที่ได้รับความเห็นชอบเป็นหนังสือจากนายทะเบียน

การบริหารความเสี่ยงจากการให้กู้ยืม

การบริหารความเสี่ยงจากการให้กู้ยืม บริษัทฯจะเริ่มตั้งแต่การกำหนดกลยุทธ์
ในการให้กู้ยืมแก่ธุรกิจต่าง ๆ กระบวนการวิเคราะห์สินเชื่อตามหลักวิชาการที่ดี การกำหนด

เงื่อนไข การผ่อนชำระที่สอดคล้องกับกระแสเงิน
ที่ผู้กู้จะสามารถนำมาชำระหนี้ได้พิจารณากำหนดอัตราดอกเบี้ยที่เหมาะสมกับความเสี่ยง
ผู้วิเคราะห์สินเชื่อจะต้องศึกษาทำความเข้าใจและปฏิบัติตามกฎหมายข้อบังคับและกฎระเบียบต่าง ๆ
ที่เกี่ยวข้องรวมทั้งจะปลูกฝังให้ผู้ปฏิบัติงานด้านนี้มีวินัย
และจรรยาบรรณของการเป็นผู้ปฏิบัติงานด้านเงินให้กู้ยืมที่ดี

(ค) เงินลงทุน

นโยบายเกี่ยวกับเงินลงทุนในหลักทรัพย์

บริษัทฯ มีการลงทุนในหลักทรัพย์ ตามเงื่อนไขที่กำหนดในประกาศกระทรวง

(23)

พาณิชย์ เรื่องการลงทุนประกอบธุรกิจอื่นของบริษัทประกันวินาศภัย บริษัทฯ
จะนำเงินสดคงเหลือไปลงทุนเพื่อแสวงหาผลประโยชน์
โดยเน้นความมั่นคงปลอดภัยของเงินลงทุนเป็นสำคัญ
พิจารณาผลตอบแทนควบคู่กับความเสี่ยงให้ความระมัดระวังอย่างสูงในการลงทุน
และทบทวนนโยบายการลงทุนให้สอดคล้องกับสถานการณ์ การลงทุนของบริษัท
ส่วนหนึ่งจะลงทุนในหลักทรัพย์ที่มีสภาพคล่องสูง
และเปลี่ยนเป็นเงินสดได้ง่ายซึ่งเป็นตราสารทางการเงินระยะสั้น ได้แก่ ตั๋วสัญญาใช้เงิน
เงินฝากประจำ ส่วนหนึ่งเป็นการ ลงทุนที่ให้ผลตอบแทนคงที่ ได้แก่ พันธบัตรรัฐบาล หรือรัฐวิสาหกิจ
หุ้นกู้ อีกส่วนหนึ่งเป็นการลงทุนในหุ้นทุน ทั้งที่จดทะเบียนในตลาดหลักทรัพย์และหุ้นนอกตลาดหลักทรัพย์
ตลอดจนลงทุนในหน่วยลงทุน ซึ่งออกโดยบริษัทหลักทรัพย์จัดการกองทุนรวมต่าง ๆ

การลงทุนในหลักทรัพย์หุ้นทุน สามารถแบ่งได้ 3 ลักษณะดังนี้

1. การลงทุนในเชิงยุทธศาสตร์ (Strategic Investment)
เป็นการลงทุนในธุรกิจที่เกี่ยวข้องกับธุรกิจของบริษัทเพื่อช่วยสนับสนุนการดำเนินงานของบริษัท
ซึ่งเป็นการเข้าร่วมทุนหรือซื้อหุ้นของบริษัทต่าง ๆ
ทั้งที่อยู่ในตลาดหลักทรัพย์และไม่อยู่ในตลาดหลักทรัพย์

2. การลงทุนในหลักทรัพย์ระยะยาว (Long-term Portfolio)
เป็นการลงทุนซื้อขายหุ้นในตลาดหลักทรัพย์
โดยพิจารณาถึงศักยภาพของบริษัทนั้นๆว่าสามารถเติบโตตามภาวะ เศรษฐกิจ
พิจารณาปัจจัยพื้นฐานเป็นสำคัญ ใช้เวลาถือหลักทรัพย์นั้นๆนาน โดยคาดหวังที่จะได้รับเงินปันผล
และกำไรเกินทุน (Capital Gain)

3. การลงทุนในหลักทรัพย์ระยะสั้น (Short-term Portfolio)
เป็นการลงทุนซื้อขายหุ้นในตลาดหลักทรัพย์เช่นกัน โดยมีการซื้อขายเพื่อคาดหวังกำไรเกินทุน
ซึ่งนอกจากจะพิจารณาปัจจัยพื้นฐานของบริษัทนั้นๆเป็นสำคัญแล้ว
ยังพิจารณาสภาพการณ์และบรรยากาศของตลาดโดยรวมเป็นสำคัญ

  การลงทุนในตราสารหนี้ สามารถแบ่งได้ ดังนี้

1.  การลงทุนในพันธบัตรรัฐบาล พันธบัตรรัฐวิสาหกิจ ทั้งที่มีกระทรวงการคลังค้ำประกัน
    และไม่มีกระทรวงการคลังค้ำประกัน บริษัทฯจะพิจารณาถึงอัตราดอกเบี้ยที่จะได้รับ (Coupon)
    และอายุของพันธบัตร
    นอกจากนี้บริษัทยังใช้พันธบัตรดังกล่าวในการประกันตัวผู้ขับขี่รถประกันตามเงื่อนไขความคุ้มครองในกรมธรรม์ประกันภัยด้วย
    ดังนั้น บริษัทอาจต้องเตรียมพันธบัตรให้เพียงพอกับความต้องการดังกล่าวด้วย

2.  การลงทุนในหุ้นกู้เอกชน บริษัทลงทุนในหุ้นกู้เอกชนโดยมีปัจจัยที่พิจารณาดังนี้
    ลักษณะสำคัญของหุ้นกู้ จะพิจารณาถึงประเภทของหุ้นกู้ ลำดับที่จะได้รับชำระหนี้ อายุ
    อัตราดอกเบี้ย (Coupon) และภาระหน้าที่ของบริษัทผู้ออกหุ้นกู้ (Covenant)
    ที่จะต้องปฏิบัติตลอดอายุหุ้นกู้ นอกจากนี้ผู้ออกหุ้นกู้ (Issuer)
    จะต้องเป็นบริษัทขนาดใหญ่มีฐานะการเงินและมีชื่อเสียง (Credit Risk) ดี
    และหุ้นกู้นั้นๆต้องมีสภาพคล่องสูง เพื่อ

  (24)

  ในกรณีที่ต้องการขายก่อนครบกำหนดไถ่ถอน สิ่งสำคัญอีกประการหนึ่งที่พิจารณาคือ
  การคาดการณ์แนวโน้มดอกเบี้ยในอนาคตด้วย

  การบริหารความเสี่ยงจากการลงทุน

ความเสี่ยงจากการลงทุนในหลักทรัพย์ ประกอบด้วยความเสี่ยงที่เป็นระบบ (Systematic Risk)
คือ ความเสี่ยงที่เกิดจากการเปลี่ยนแปลงภาวะเศรษฐกิจ
มีผลกระทบต่อราคาหลักทรัพย์ในทำนองเดียวกันยากที่จะหลีกเลี่ยงได้อีกประเภทหนึ่งคือความเสี่ยงที่ไม่เป็นระบบ
(Unsystematic Risk) เป็นความเสี่ยงที่เกิดขึ้น และมีผลกระทบต่อราคา หลักทรัพย์นั้น ๆ
โดยไม่มีผลต่อธุรกิจอื่น เพื่อลดความเสี่ยงดังกล่าว บริษัทฯ
กำหนดให้มีกระบวนการพิจารณาการลงทุนโดยรวบรวมข้อมูลข่าวสารจากส่วนราชการ
สถาบันวิจัยที่มีชื่อเสียงและเชื่อถือได้ทั้งในและต่างประเทศ เพื่อดูทิศทางของเศรษฐกิจมหภาค
(Macro Economics) ตลอดจนพิจารณาผลกระทบที่เกิดขึ้นในระดับโลก (Global) ระดับภูมิภาค
(Region) และระดับประเทศ จัดสัดส่วนสินทรัพย์ลงทุน วิเคราะห์อุตสาหกรรม วิเคราะห์บริษัท
และเลือกหลักทรัพย์ที่จะลงทุน หรือในบางกรณีอาจเลือกวิเคราะห์บริษัท
และย้อนกลับไปสู่การพิจารณาระดับมหภาค

นอกจากนี้ จะมีการติดตามความเคลื่อนไหวของราคาหลักทรัพย์และผล ประกอบการ
ตลอดจนผลกระทบอื่น ๆ
เพื่อปรับเปลี่ยนกลยุทธ์การลงทุนให้สอดคล้องกับบรรยากาศการลงทุนและสถานการณ์ที่เป็นปัจจุบัน
ในด้านบุคลากรบริษัทฯมีการพัฒนาบุคลากรด้านการลงทุนอย่างต่อเนื่องโดยการส่งเข้าอบรม
สัมมนาในด้านวิชาการหลักทรัพย์ และกฎหมาย ระเบียบข้อบังคับที่เกี่ยวข้องอย่างสม่ำเสมอ
บริษัทฯได้สนับสนุนให้พนักงานเข้าศึกษาและสำเร็จการศึกษาในหลักสูตร CISA (Certified
Investment and Securities Analyst) จัดโดยสมาคมนักวิเคราะห์หลักทรัพย์ซึ่งเน้น
หลักสูตรที่เป็นที่ยอมรับในวงการตลาดทุน และหน่วยงานราชการที่เกี่ยวข้องได้แก่
ตลาดหลักทรัพย์แห่งประเทศ ไทยและสำนักงานคณะกรรมการกำกับหลักทรัพย์และตลาดหลักทรัพย์
นอกจากนี้พนักงานด้านการลงทุนต้องศึกษาทำความเข้าใจและปฏิบัติตามกฎหมาย
ข้อบังคับและกฎระเบียบต่าง ๆ ที่เกี่ยวข้อง
รวมถึงการยึดมั่นในหลักจรรยาบรรณในวิชาชีพอย่างเคร่งครัด

(ง) การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- ไม่มี -

(จ) ความสามารถในการดำรงอัตราส่วนตามประเภทธุรกิจ

  ปี 2546 บริษัทฯยังคงนโยบายรับประกันภัยงานที่มีคุณภาพ และรักษาสัดส่วนงาน
  ประกันภัยยานยนต์ และงานประกันภัยประเภทอื่น อยู่ในระดับประมาณร้อยละ 40:60 ตลอด
  (25)

  5 ปีที่ผ่านมา สำหรับงานประกันภัยยานยนต์ เน้นการรับประกันภัยรถใหม่
  โดยเฉพาะรถยนต์นั่งส่วนบุคคล โดยปริมาณงานประกันภัยยานยนต์ในปี 2546 มีจำนวน 2,365.5
  ล้านบาท ลดลง ร้อยละ 2.8 ขณะที่ปี 2545 เพิ่มขึ้นร้อยละ 17.8
  โดยมีอัตราค่าสินไหมทดแทนของงาน ประกันภัยยานยนต์ทั้งหมด
  เปรียบเทียบกับรายได้จากการรับประกันภัย อยู่ในระดับร้อยละ 75.0 เพิ่มขึ้นจากปี 2545
  ที่เท่ากับร้อยละ 61.1 เนื่องจากค่าสินไหมทดแทนจ่ายและค้างจ่าย
  เพิ่มขึ้นในขณะที่รายได้จากการรับประกันภัยลดลง
  สำหรับงานประกันภัยประเภทอื่นมีอัตราค่าสินไหมทดแทน ลดลงค่อนข้างมาก คือ จากร้อยละ
  36.8 ในปี 2545 เป็นร้อยละ 17.5 ในปี 2546
  เนื่องจากการเพิ่มความระมัดระวังในการรับประกันภัยโดยเฉพาะในงานที่มีความเสี่ยงสูง
  และไม่มีภัยขนาดใหญ่เกิดขึ้น ทั้งนี้ บริษัทฯ มีอัตราค่าสินไหมทดแทนรวมทั้งสิ้น อยู่ที่ร้อยละ 39.1
  ขณะที่ปี 2545 เท่ากับร้อยละ 46.3 โดยลดลงเป็นปีที่ 2 ต่อเนื่องจากปี 2545

(ช) สภาพคล่อง

นโยบายในการบริหารสภาพคล่อง

ในการจัดการสภาพคล่องนั้น บริษัทจะจัดการกระแสเงินสดรับและกระแสเงินสดจ่ายให้

มีความคล่องตัวและสมดุลในด้านการจ่ายเงิน บริษัทฯจะดำรงเงินสดไว้ต่ำที่สุดเพื่อให้เพียงพอ

กับการจ่ายเงินตามจำนวนเงิน และภาระผูกพันที่กำหนดไว้ล่วงหน้า เงินสดส่วนที่เหลือจะนำ

ไปลงทุนระยะสั้น เพื่อเป็นเงินสำรอง สำหรับรายจ่ายอื่นใดที่อาจเกิดขึ้น

  เพื่อให้เกิดประโยชน์สูงสุดต่อบริษัทฯในการบริหารสภาพคล่องปัจจัยที่พิจารณามีดังนี้

  1. การประมาณการกระแสเงินสดรับ - กระแสเงินสดจ่าย

  รายจ่ายส่วนใหญ่ เป็นรายจ่ายที่สามารถประมาณจำนวนเงิน และกำหนดวันจ่าย

  ที่แน่นอนได้ ในด้านรายรับบริษัทฯ จะดำเนินการเร่งรัดเก็บหนี้ให้มีประสิทธิภาพและเพิ่มช่อง

  ทางการชำระเบี้ยประกันภัย เพื่ออำนวยความสะดวกให้ลูกค้า คู่ค้า ตัวแทน นายหน้า นำเงินเข้า

  บัญชีได้อย่างรวดเร็ว โดยอาศัยกระบวนการของธนาคารพาณิชย์และช่องทางอื่น ได้แก่
  การรับชำระด้วยบัตรเครดิต Bill Payment Pay at Post เป็นต้น
  ในส่วนรายรับจากการลงทุน ได้แก่ ดอกเบี้ย เงินปันผลรับ การผ่อนชำระเงินกู้เป็นงวด
  จะประมาณจำนวนเงินและระยะเวลาได้จากสถิติกระแสเงินสดรับ กระแสเงินสดจ่าย
  ตลอดจนประสบการณ์ของผู้บริหารเงิน บริษัทฯ สามารถบริหารสภาพคล่องได้อย่างลงตัว
  และสามารถนำเงินสดคงเหลือไปลงทุนแสวงหาประโยชน์ตอบแทนที่เหมาะสม

2. การบริหารและจัดการเงินลงทุนระยะสั้น

เพื่อให้บริษัทฯ มีสภาพคล่องเพียงพอที่จะจ่ายเงินตามภาระผูกพันได้ บริษัทฯ

ได้จัดสรรเงินส่วนหนึ่ง ไปลงทุนในตราสารการเงินระยะสั้นที่สามารถเปลี่ยนเป็นเงินสดได้ทันที
ได้แก่ การฝากออกทรัพย์ไว้กับธนาคารพาณิชย์ การลงทุนในตั๋วสัญญาใช้เงิน และตั๋วแลกเงิน เป็นต้น
ทั้งนี้เพื่อเป็นการเตรียมพร้อมสำหรับรายจ่ายไม่สามารถประมาณการได้ล่วงหน้า

(26)

3.4 งานที่ยังไม่ได้ส่งมอบ

-   ไม่มี –

(27)